Document ID: 32007R1022

ΚΑΝΟΝΙΣΜΌΣ (ΕΚ) αριθ. 1022/2007 ΤΗΣ ΕΠΙΤΡΟΠΉΣ
της 31ης Αυγούστου 2007
σχετικά με την έναρξη της διαδικασίας χορήγησης πιστοποιητικών εξαγωγής για τα τυριά που πρόκειται να εξαχθούν το 2008 στις Ηνωμένες Πολιτείες της Αμερικής στο πλαίσιο ορισμένων ποσοστώσεων της ΓΣΔΕ και σχετικά με την εισαγωγή παρέκκλισης από τον κανονισμό (ΕΚ) αριθ. 1282/2006 της Επιτροπής για καθορισμό των ειδικών λεπτομερειών εφαρμογής του κανονισμού (ΕΚ) αριθ. 1255/1999 του Συμβουλίου όσον αφορά τα πιστοποιητικά εξαγωγής και τις επιστροφές κατά την εξαγωγή στον τομέα του γάλακτος και των γαλακτοκομικών προϊόντων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 30 παράγραφος 1,
Εκτιμώντας τα ακόλουθα:
(1)
Στο τμήμα 2 του κεφαλαίου ΙΙΙ του κανονισμού (ΕΚ) αριθ. 1282/2006 της Επιτροπής (2) προβλέπεται ότι τα πιστοποιητικά εξαγωγής για τυριά εξαγόμενα προς τις Ηνωμένες Πολιτείες της Αμερικής στο πλαίσιο των ποσοστώσεων βάσει των συμφωνιών που έχουν συναφθεί κατά τη διάρκεια πολυμερών εμπορικών διαπραγματεύσεων είναι δυνατό να παρέχονται με ειδική διαδικασία με την οποία μπορεί να ορίζονται προτιμώμενοι εισαγωγείς στις Ηνωμένες Πολιτείες της Αμερικής.
(2)
Η εν λόγω διαδικασία πρέπει να αρχίσει για τις εξαγωγές κατά το έτος 2008 και πρέπει να καθοριστούν οι συμπληρωματικές λεπτομέρειες που έχουν σχέση με αυτή.
(3)
Κατά τη διαχείριση των εισαγωγών, οι αρμόδιες αρχές των Ηνωμένων Πολιτειών της Αμερικής κάνουν διάκριση μεταξύ της συμπληρωματικής ποσόστωσης που χορηγήθηκε στην Ευρωπαϊκή Κοινότητα στο πλαίσιο του Γύρου της Ουρουγουάης και των ποσοστώσεων που προκύπτουν από το Γύρο του Τόκιο. Τα πιστοποιητικά εξαγωγής πρέπει να χορηγούνται, λαμβανομένης υπόψη της επιλεξιμότητας αυτών των προϊόντων για τις εν λόγω ποσοστώσεις των ΗΠΑ, όπως περιγράφονται στο «Harmonized Tariff Schedule of the United States of America».
(4)
Για να επιτευχθεί ο στόχος να εξαχθούν οι μέγιστες δυνατές ποσότητες βάσει των ποσοστώσεων για τις οποίες το ενδιαφέρον είναι μέτριο, πρέπει να επιτραπεί η υποβολή αιτήσεων που καλύπτουν τη συνολική ποσότητα της ποσόστωσης.
(5)
Για να δοθεί στους επιχειρηματίες στη Βουλγαρία και τη Ρουμανία η δυνατότητα να προσαρμοστούν στο σύστημα που εφαρμόζεται στην Κοινότητα, πρέπει να θεσπισθούν μεταβατικά μέτρα για το έτος ποσόστωσης 2008 για τις αιτήσεις έκδοσης πιστοποιητικών εξαγωγής που υποβάλλονται στα εν λόγω κράτη μέλη.
(6)
Η μεταβατική ρύθμιση εφαρμόζεται στο κριτήριο ιστορικού εξαγωγών και στο κριτήριο θυγατρικών.
(7)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα πιστοποιητικά εξαγωγής για τα προϊόντα που υπάγονται στον κωδικό ΣΟ 0406 και παρατίθενται στο παράρτημα Ι του παρόντος κανονισμού και τα οποία πρόκειται να εξαχθούν στις Ηνωμένες Πολιτείες της Αμερικής το 2008 στο πλαίσιο των ποσοστώσεων που αναφέρονται στο άρθρο 23 του κανονισμού (ΕΚ) αριθ. 1282/2006, εκδίδονται σύμφωνα με τις διατάξεις του τμήματος 2 του κεφαλαίου ΙΙΙ του εν λόγω κανονισμού και με τις διατάξεις του παρόντος κανονισμού.
Άρθρο 2
1. Οι αιτήσεις για τα πιστοποιητικά που αναφέρονται στο άρθρο 24 του κανονισμού (ΕΚ) αριθ. 1282/2006 (εφεξής «αιτήσεις») υποβάλλονται στις αρμόδιες αρχές από τις 10 έως τις 14 Σεπτεμβρίου 2007 το αργότερο.
2. Οι αιτήσεις γίνονται δεκτές μόνον εφόσον περιλαμβάνουν όλες τις πληροφορίες που αναφέρονται στο άρθρο 24 του κανονισμού (ΕΚ) αριθ. 1282/2006 και συνοδεύονται από τα έγγραφα που αναφέρονται στις εν λόγω διατάξεις.
Στην περίπτωση κατά την οποία, για την ίδια ομάδα προϊόντων που αναφέρονται στη στήλη 2 του παραρτήματος Ι του παρόντος κανονισμού, η διαθέσιμη ποσότητα κατανέμεται μεταξύ της ποσόστωσης του Γύρου της Ουρουγουάης και της ποσόστωσης του Γύρου του Τόκιο, οι αιτήσεις πιστοποιητικών επιτρέπεται να αφορούν μία μόνο από αυτές τις ποσοστώσεις και αναφέρουν τη σχετική ποσόστωση, προσδιορίζοντας την ομάδα του προϊόντος και την ποσόστωση που αναφέρεται στη στήλη 3 του εν λόγω παραρτήματος.
Οι πληροφορίες που αναφέρονται στο άρθρο 24 του κανονισμού (ΕΚ) αριθ. 1282/2006 συντάσσονται σύμφωνα με το υπόδειγμα που παρατίθεται στο παράρτημα ΙΙ του παρόντος κανονισμού.
3. Όσον αφορά τις ποσοστώσεις που ορίζονται ως 22-Τόκιο και 22-Ουρουγουάη στο παράρτημα Ι στήλη 3, οι αιτήσεις πρέπει να αφορούν τουλάχιστον δέκα τόνους και να μην υπερβαίνουν τη διαθέσιμη ποσότητα στο πλαίσιο της σχετικής ποσόστωσης, που ορίζεται στη στήλη 4 του εν λόγω παραρτήματος.
Όσον αφορά τις άλλες ποσοστώσεις που αναφέρονται στο παράρτημα Ι στήλη 3, οι αιτήσεις πρέπει να αφορούν τουλάχιστον δέκα τόνους και να μην υπερβαίνουν το 40 % της διαθέσιμης ποσότητας στο πλαίσιο της σχετικής ποσόστωσης, που ορίζεται στη στήλη 4 του εν λόγω παραρτήματος.
4. Οι αιτήσεις γίνονται δεκτές μόνον εφόσον οι αιτούντες δηλώνουν γραπτώς ότι δεν έχουν υποβάλει και δεσμεύονται να μην υποβάλουν άλλες αιτήσεις για την ίδια ομάδα προϊόντων και για την ίδια ποσόστωση.
Αν ένας αιτών υποβάλει περισσότερες αιτήσεις για την ίδια ομάδα προϊόντων και για την ίδια ποσόστωση σε ένα ή περισσότερα κράτη μέλη, όλες οι αιτήσεις του θεωρούνται απαράδεκτες.
Άρθρο 3
1. Τα κράτη μέλη κοινοποιούν στην Επιτροπή εντός πέντε εργάσιμων ημερών από τη λήξη της περιόδου υποβολής των αιτήσεων, τις αιτήσεις που υποβλήθηκαν για κάθε μία από τις ομάδες προϊόντων και, κατά περίπτωση, τις ποσοστώσεις που αναφέρονται στο παράρτημα Ι.
Όλες οι κοινοποιήσεις, συμπεριλαμβανομένων των κοινοποιήσεων «ουδέν», πραγματοποιούνται με τηλεομοιοτυπία ή με ηλεκτρονικό ταχυδρομείο (e-mail) σύμφωνα με το υπόδειγμα που παρατίθεται στο παράρτημα ΙΙΙ.
2. Η εν λόγω κοινοποίηση περιλαμβάνει για κάθε ομάδα, και, κατά περίπτωση, για κάθε ποσόστωση:
α)
κατάλογο των αιτούντων·
β)
τις αιτούμενες ποσότητες από κάθε αιτούντα με ανάλυση ανά κωδικό προϊόντος της συνδυασμένης ονοματολογίας, καθώς και ανά κωδικό του «Harmonised Tariff Schedule of the United States of America (2007)»·
γ)
το όνομα και τη διεύθυνση του εισαγωγέα που ορίζεται από τον αιτούντα.
Άρθρο 4
Η Επιτροπή, κατ’ εφαρμογή των διατάξεων του άρθρου 25 του κανονισμού (ΕΚ) αριθ. 1282/2006, αποφασίζει την κατανομή των πιστοποιητικών χωρίς καθυστέρηση και ενημερώνει σχετικά τα κράτη μέλη το αργότερο έως τις 31 Οκτωβρίου 2007.
Τα κράτη μέλη κοινοποιούν στην Επιτροπή, εντός πέντε εργάσιμων ημερών από τη δημοσίευση των συντελεστών χορήγησης των πιστοποιητικών, για κάθε ομάδα και, κατά περίπτωση, για κάθε ποσόστωση, τις ποσότητες που χορηγήθηκαν ανά αιτούντα, σύμφωνα με το άρθρο 25 του κανονισμού (ΕΚ) αριθ. 1282/2006.
Η κοινοποίηση πραγματοποιείται με φαξ ή με ηλεκτρονικό ταχυδρομείο σύμφωνα με το υπόδειγμα που παρατίθεται στο παράρτημα IV του παρόντος κανονισμού.
Άρθρο 5
Οι πληροφορίες που κοινοποιούνται δυνάμει του άρθρου 3 του παρόντος κανονισμού και του άρθρου 24 του κανονισμού (ΕΚ) αριθ. 1282/2006 ελέγχονται από τα κράτη μέλη πριν από την έκδοση των πιστοποιητικών και το αργότερο έως τις 15 Δεκεμβρίου 2007.
Εάν διαπιστωθεί ότι έχουν παρασχεθεί ανακριβείς πληροφορίες από επιχειρηματία στον οποίο έχει χορηγηθεί πιστοποιητικό, το εν λόγω πιστοποιητικό ακυρώνεται και η εγγύηση καταπίπτει. Τα κράτη μέλη κοινοποιούν το γεγονός στην Επιτροπή χωρίς καθυστέρηση.
Άρθρο 6
Κατά παρέκκλιση από το άρθρο 24 παράγραφος 3 του κανονισμού (ΕΚ) αριθ. 1282/2006, για το έτος ποσόστωσης 2008, οι αιτούντες που είναι εγκατεστημένοι στη Ρουμανία και τη Βουλγαρία και οι οποίοι υποβάλλουν αιτήσεις στο κράτος μέλος εγκατάστασης, δύνανται επίσης να υποβάλουν αιτήσεις εάν:
α)
προσκομίσουν στην αρμόδια αρχή του κράτους μέλους στο οποίο υποβάλλεται η αίτηση αποδείξεις ότι είναι εγκατεστημένοι επί τουλάχιστον μια τριετία στη Βουλγαρία και τη Ρουμανία και ότι έχουν προβεί σε εξαγωγές προϊόντων που υπάγονται στον κωδικό ΣΟ 0406 προς τις Ηνωμένες Πολιτείες της Αμερικής τουλάχιστον κατά το ένα από τα τρία ημερολογιακά έτη πριν από την υποβολή της αίτησης·
β)
χορηγήσουν στην αρμόδια αρχή του κράτους μέλους στο οποίο υποβάλλεται η αίτηση γραπτή δέσμευση ότι θα κινήσουν τη διαδικασία για τη σύσταση θυγατρικής εταιρείας στις Ηνωμένες Πολιτείες της Αμερικής.
Άρθρο 7
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Αυγούστου 2007.

Labels: 3
17
18